Rotaviirus

Olulised faktid rotaviiruse, selle sümptomite, tüsistuste, riskitegurite, levikumehhanismi, ennetamise ja ravi kohta.

**Mis on rotaviirus?**

Rotaviirused on viiruste rühm, mis võib põhjustada seedesüsteemi nakkust. Nakkus esinevad peamiselt väikelastel ja imikutel. See võib põhjustada mitmesuguseid kergeid kuni mõõdukaid sümptomeid, aga ka ägedat kõhulahtisust ja oksendamist.

Rotaviirusnakkus on imikute ja väikelaste ägeda kõhulahtisuse levinuim põhjus kogu maailmas.

**Lühiülevaade**

* Rotaviirusnakkus on imikute ja väikelaste ägeda kõhulahtisuse levinuim põhjus kogu maailmas.
* Viiendaks eluaastaks on enamik lapsi olnud vähemalt üks kord rotaviirusega nakatunud.
* Igal aastal põhjustab rotaviirus ELis/EMPs järgmist:
	+ kuni 150 000 alla 5-aastast last vajab haiglaravi;
	+ kuni 600 000 last vajab arsti vastuvõttu.
* Rotaviirusnakkust on võimalik vaktsineerimisega ennetada.
* Vaktsiini tüübid: nõrgestatud elusvaktsiin

[Rotaviiruse vastane vaktsineerimine teie koduriigis.](/node/245)

**Mis on rotaviiruse sümptomid?**

Rotaviirusnakkuse sümptomid on väga sarnased teiste seedetrakti nakkustega. Kõige levinumad sümptomid on järgmised:

* kõhulahtisus;
* iiveldus ja oksendamine;
* palavik;
* kõhuvalu;
* isutus;
* väsimus.

**Mis on rotaviirusnakkuse tüsistused?**

Kõhulahtisuse ja oksendamise tagajärjel võib inimestel – eriti imikutel – tekkida raske vedelikupuudus. See võib olla tõsine tüsistus, mis võib ravimata jätmise korral muutuda eluohtlikuks. Vedelikupuuduse sümptomid on muu hulgas järgmised:

* harv urineerimine;
* jahe ja kuiv nahk;
* nuttes ei teki pisaraid või tekib väga vähe;
* letargia;
* aukus silmad;
* kuiv suu;
* peapööritus.

### Kuidas rotaviirus levib?

Rotaviirused on väga nakkavad ja levivad nakatunud käelt kergesti suhu. Need levivad kokkupuutel nakatunud inimese väljaheiteosakestega. Näiteks kui nakatunud laps või täiskasvanu läheb tualetti ja puudutab seejärel uksekäepidet või mänguasja ilma käsi korralikult pesemata, võib ta jätta kõvale pinnale nakkusohtliku materjali, millega keegi teine võib kokku puutuda. Kui see inimene seejärel toitu või suud katsub, võib ta nakatuda. Viirus võib püsida kõval pinnal mitu tundi.

**Kellel on rotaviirusnakkuse risk?**

Rotaviirus võib nakatada igaüht igas vanuses, kuid kõige sagedamini nakatuvad sellesse imikud ja väikelapsed – kellel võib haigus olla raskem – ning nende eest hoolt kandvad täiskasvanud. Enamik lapsi nakatub rotaviirusega vähemalt üks kord enne viieaastaseks saamist.

**Kuidas rotaviirusnakkust ennetada?**

Vaktsineerimine võib vähendada rotaviirusega nakatumise riski ja nakkuse korral ka haiguse raskust. Rotaviiruse vastane vaktsiin on osa laste vaktsineerimiskavast kõigis ELi/EMP riikides.

Lisaks vaktsineerimisele aitab nakatumist vältida ka põhjalik kätepesu ja pindade desinfitseerimine suure riskiga keskkondades, näiteks lastehoiukeskustes.

**Kuidas rotaviirusnakkust ravitakse?**

Rotaviirusnakkuste raviks ei ole konkreetset viirusvastast ravimit. Nakkus peaks mööduma iseenesest umbes nädala pärast. Ravi hõlmab haigussümptomite leevendamist, nt vedelike manustamist ning arsti soovitusel ravimite võtmist oksendamise ja kõhulahtisuse peatamiseks. Oluline on tagada, et nakatunud lapsed tarbiksid piisavalt vedelikke, et vältida tüsistusi, mis võivad nõuda haiglaravi.